ವಿಜಯ್ ಮಲ್ಯಗೆ ಮೂರನೇ ಮದುವೆ – ಗಗನಸಖಿಯನ್ನು ವರಿಸಲಿದ್ದಾರೆ ಮದ್ಯದ ದೊರೆ

ನವದೆಹಲಿ: ಮದ್ಯದ ದೊರೆ ವಿಜಯ್ ಮಲ್ಯ ಮೂರನೇ ಮದುವೆಯಾಗಲು ಸಿದ್ಧರಾಗಿದ್ದಾರೆ ಎಂದು ವಾಹಿನಿಯೊಂದು ವರದಿ ಮಾಡಿದೆ.

62 ವರ್ಷದ ವಿಜಯ್ ಮಲ್ಯ, ಕಿಂಗ್‍ಫಿಶರ್ ನ ಮಾಜಿ ಗಗನಸಖಿ ಪಿಂಕಿ ಲಾಲ್ವಾನಿಯವರನ್ನ ಲಂಡನ್ ನಲ್ಲಿ ಮದುವೆಯಾಗಲಿದ್ದಾರೆಂದು ಕೇಳಿಬಂದಿದೆ.

ಯಾರು ಈ ಪಿಂಕಿ ಲಾಲ್ವಾನಿ?
2011 ರಲ್ಲಿ ವಿಜಯ್ ಮಲ್ಯ ಲಾಲ್ವಾನಿಯವರನ್ನ ತನ್ನ ಕಿಂಗ್‍ಫಿಶರ್ ಏರ್ ಲೈನ್ಸ್ ಗೆ ಗಗನಸಖಿಯಾಗಲು ಆಫರ್ ಮಾಡಿದ್ದರು. ಗಗನಸಖಿಯಾಗಿ ಕಾರ್ಯ ನಿರ್ವಹಿಸುತ್ತಿದ್ದ ಲಾಲ್ವಾನಿ ಮಲ್ಯರ ಜೊತೆ ಸುತ್ತಾಡಲು ಶುರುಮಾಡಿದ್ದರು. ಇಬ್ಬರು ಹಲವಾರು ಕಾರ್ಯಕ್ರಮಗಳಲ್ಲಿ ಜೊತೆಯಾಗಿ ಕಾಣಿಸಿಕೊಳ್ಳುತ್ತಿದ್ದರು. ಇಬ್ಬರ ಸ್ನೇಹ ಪ್ರೀತಿಗೆ ತಿರುಗಿ, ಲಾಲ್ವಾನಿ ಮಲ್ಯ ಇಬ್ಬರು ಲಿವಿಂಗ್ ರಿಲೇಷನ್‍ಶಿಪ್ ನಲ್ಲಿ ಇದ್ದಾರೆ ಎಂದು ವರದಿಯಾಗಿದೆ.

ವಿಜಯ ಮಲ್ಯರ ಮಾಜಿ ಪತ್ನಿ ಸಮೀರ್ ತ್ಯಾಬ್ಜಿ ಅವರು ಒಂಟಿಯಾಗಿದ್ದಾರೆ. ಇವರಿಗೆ ಮಗ ಸಿದ್ದಾರ್ಥ ಮತ್ತು ಲಿಯಾನ್ನಾ ಮತ್ತು ತಾನ್ಯಾ ಎಂಬ ಹೆಣ್ಣು ಮಕ್ಕಳಿದ್ದಾರೆ. ಅವರಲ್ಲಿ ಇಬ್ಬರಿಗೂ ಮದುವೆ ಕೂಡ ಆಗಿದೆ.

2016 ಮತ್ತು 2017 ರಲ್ಲಿ ದೇಶದ ಅತ್ಯಂತ ಪ್ರಭಾವಿ ವ್ಯಕ್ತಿಯಾದ ವಿಜಯ್ ಮಲ್ಯ ಸಾಲದ ಸುಳಿಯಲ್ಲಿ ಸಿಲುಕಿ, ರಾಷ್ಟ್ರಿಕೃತ ಬ್ಯಾಂಕ್ ಗಳಿಗೆ ಬರೋಬ್ಬರಿ 9,000 ಕೋಟಿ ರೂ. ವಂಚನೆ ಮಾಡಿರುವ ಆರೋಪವನ್ನು ಎದುರಿಸುತ್ತಿದ್ದಾರೆ. ಸದ್ಯಕ್ಕೆ ಮಲ್ಯ ಭಾರತವನ್ನ ತೊರೆದು ಲಂಡನ್ ನಲ್ಲಿ ವಾಸಿಸುತ್ತಿದ್ದು, ವಾರಕ್ಕೆ 16 ಲಕ್ಷ ರೂ. ಭತ್ಯೆಯನ್ನ ಪಡೆದುಕೊಂಡು ಐಷರಾಮಿ ಜೀವನ ನಡೆಸುತ್ತಿದ್ದಾರೆ ಎಂದು ವರದಿಯಾಗಿದೆ.